
	[bookmark: nev]HERCZEG ZSOMBOR
jogász
Osztatlan, 7. félév
Pécsi Tudományegyetem
Állam- és Jogtudományi Kar
	






Témavezető:
	Dr. Pánovics Attila
egyetemi adjunktus, PTE ÁJK




A környezetvédelmi szabályozás mostohagyermeke: talajvédelem az Európai Unióban

A talaj alapvetően egy nem megújuló energiaforrás és egy nagyon dinamikus rendszer, amely több funkciót tölt be, és az emberi tevékenységek, valamint az ökoszisztémák fennmaradása szempontjából létszükségletű feladatokat lát el. A rendelkezésre álló információk arra engednek következtetni, hogy a talajromlás folyamata jelentősen megnövekedett az elmúlt évtizedek során, és bizonyítékok vannak arra vonatkozóan, hogy ellenlépések hiányában ez a folyamat tovább fog folytatódni.
A talajvédelemre vonatkozóan nincs specifikus uniós jogszabály. Az Európai Bizottság ezt az űrt kívánja kitölteni, célja a talajvédelem és a talaj fenntartható használata közös stratégiájának létrehozása, amelynek alapjait a talajt érintő problémák más szakpolitikákba való integrálása, a talaj funkcióinak a fenntartható használat általi megőrzése, a talajt fenyegető veszélyek elkerülése és e veszélyek hatásainak csökkentése, valamint a megromlott állapotú talajnak legalább az aktuális és jóváhagyott jövőbeli használattal konzisztens működőképesség szintjére való helyreállítása jelentik.
Figyelembe véve, hogy kezelni kell a talaj termőképességének problémáját, az emberi egészségre és a környezetre jelentett kockázatokat, valamint hogy meg kell teremteni az éghajlatváltozás hatásainak mérséklése és az azokhoz való alkalmazkodás lehetőségét, továbbá ösztönözni kell a talaj-helyreállítással kapcsolatos üzleti lehetőségeket, a Bizottság 2006-ban javaslatot terjesztett elő egy olyan talajvédelmi keretirányelvre, amely a talajromlás országhatárokon átnyúló természetét is figyelembe veszi. Az Európai Parlament a javaslat első olvasatát 2007 novemberében elfogadta. A 2010. márciusi Környezetvédelmi Tanácson a tagállamok egy kisebbségben lévő csoportja a szubszidiaritásra, a túlzott költségekre és az adminisztratív terhekre hivatkozva azonban megakadályozta a további előrelépést. Azóta a Tanács nem tett lépéseket ezen a téren. A javaslat így a Tanácsnál maradt. A talajromlás pedig folytatódik…
Hosszas előkészítő munka után az ENSZ Közgyűlés 68. ülésszakán úgy határoztak, hogy 2015 a talaj nemzetközi éve lesz. Ez kiváló lehetőséget teremt majd, hogy felhívja a figyelmet a tudatosság növelésére és a fenntartható talajművelés fontosságára. Reméljük, ez a program hozzájárul ahhoz, hogy az Európai Unióban is előmozdítsa a talajvédelem szabályozásának kérdését.



